A bababarát területtel rendelkező intézmény szoptatás támogatására vonatkozó irányelvei

Minta

Hiszünk abban, hogy a csecsemők táplálásának és gondozásának biológiai és ezért legegészségesebb módja a szoptatás, és ehhez minden segítséget meg kívánunk adni.

Intézményünkben szívesen látjuk a szoptató édesanyákat és gyermekeiket.

Létesítményünkben „bababarát területet” alakítottunk ki, aminek célja, hogy a hozzánk betérő kisgyermekes édesanyák nyugodt, kulturált környezetben tudják megszoptatni és ellátni gyermeküket.

A bababarát területet folyamatosan tiszta és rendezett állapotban tartjuk, és az intézmény nyitva tartási idejében elérhetővé tesszük a kisgyermekes édesanyák számára.

Betartjuk *„Az anyatejet helyettesítő készítmények marketingjének nemzetközi kódexét”*. A bababarát területen tilos a Kódex hatálya alá eső termékek – tápszerek; 6 hónaposnál fiatalabbaknak ajánlott vizek, teák, tejpépek, bébiételek; továbbá cumik és cumisüvegek – reklámozása. Nem megengedett ezeket a termékeket gyártó vagy forgalmazó cégektől származó, illetve azok logóját tartalmazó semmilyen nyomtatott anyag vagy tárgy – úgymint poszter, kép, naptár, jegyzetfüzet, toll, magazin, kiadvány, ajándék, eszköz – elhelyezése sem.

A személyzet tájékoztatást kap a szoptatás jelentőségéről, a nyilvános helyeken történő szoptatás esetenkénti szükségességéről, a szoptatás támogatásának fontosságáról, a tápszermarketing veszélyeiről, az irányelvről és arról, hogy az ő munkakörükben hogyan tudják támogatni a szoptató anyákat.

A személyzetnek olyan légkört kell kialakítania, amiben a szoptató anyák és gyermekeik jól érzik magukat. A személyzetnek ezen felül meg kell adnia az anyáknak a szükséges segítséget a bababarát terület használatához (pl. útbaigazítás, kulcs rendelkezésre bocsátása).

Az SZTNB által adományozott „Bababarát Terület” táblát jól látható helyre kitesszük, hogy az anyák és a családok is tudják, hol lehet a csecsemőt, kisgyermeket nyugodt körülmények között ellátni.

Elfogadjuk, hogy az SZTNB Bababarát Területet Ellenőrző Bizottságának tagjai vagy megbízottjai véletlenszerű látogatást tehetnek intézményünkben, hogy a feltételek meglétéről és betartásáról meggyőződjenek. Lehetőséget biztosítunk az ellenőrző személy számára a kijelölt terület megtekintésére, a dolgozókkal való kapcsolat felvételre.